VDSS  sodba Psp 421/2012
Sodna praksa Višjega delovnega in socialnega sodišča, 2012-12-13

Po 39. členu ZPIZ-1 se starostna pokojnina odmeri od mesečnega povprečja plač, ki jih je zavarovanec prejel, oziroma zavarovalnih osnov, od katerih so mu bili obračunani prispevki, v katerihkoli zaporednih 18-ih letih zavarovanja po 1. 1. 1970, ki so zanj najugodnejša. Zato osebnega dohodka, ki ga je tožnik prejel za delo preko polnega delovnega časa v letu 1969, ni mogoče všteti v pokojninsko osnovo.

Pritožbi se ugodi in se sodba sodišča prve stopnje v I. točki izreka spremeni tako, da se za dvopičjem črta: „v letu 1969 v znesku 427,10 DIN“.

Sodišče prve stopnje je tožbenemu zahtevku tožnika delno ugodilo, tako da se pri novi odmeri pokojnine upoštevajo še osebni dohodki, ki jih je prejel za delo preko polnega delovnega razmerja v času od leta 1969 do leta 1978, v obsegu kakor je naveden v izreku sodbe pod točko I. Toženko je zavezalo, da je dolžna s posebno odločbo ponovno odmeriti tožnikovo pokojnino v roku 60 dni po pravnomočnosti sodbe ter mu izplačati, od 1. 4. 2008 do začetka izplačevanja na novo odmerjene pokojnine, razlike med sedaj plačano pokojnino in na novo odmerjeno pokojnino. V presežku – v višjem delu je tožbeni zahtevek tožnika zavrnilo.

Zoper odločitev v I. točki izreka prvega odstavka izpodbijane sodbe se pritožuje tožena stranka iz razlogov zmotne uporabe materialnega prava ter pritožbenemu sodišču predlaga, da pritožbi ugodi in sodbo sodišča prve stopnje spremeni tako, da v I. točki izreka navedene sodbe za dvopičjem, razveljavi oziroma odpravi besedilo: „v letu 1969 – 427,10 DIN“. Meni, da je sodišče s tem, ko je odločilo, da se tožniku v pokojninsko osnovo šteje tudi osebni dohodek, ki ga je prejel za delo preko polnega delovnega časa pred letom 1970, torej v letu 1969, krši določba prvega odstavka 39. člena Zakona o pokojninskem in invalidskem zavarovanju (ZPIZ-1, Ur. l. RS, št. 106/99 s spremembami) po katerem se starostna pokojnina odmeri od mesečnega povprečja plač, ki jih je zavarovanec prejel, oziroma zavarovalnih osnov, od katerih so mu bili obračunani prispevki, v katerihkoli zaporednih 18-ih letih zavarovanja po 1. 1. 1970, ki so zanj najugodnejša.

Pritožbeno sodišče je preizkusilo sodbo sodišča prve stopnje v mejah razlogov, ki so navedeni v pritožbi, pri tem je po uradni dolžnosti pazilo na bistvene kršitve določb pravdnega postopka iz 1., 2., 3., 6., 7., 11. točke, razen glede obstoja in pravilnosti pooblastila za postopek pred sodiščem prve stopnje, ter 12. in 14. točke drugega odstavka 339. člena Zakona o pravdnem postopku (ZPP, Ur. l. RS, št. 26/99 s spremembami) in na pravilno uporabo materialnega prava. Pri tem preizkusu pritožbeno sodišče ugotavlja, da je sodišče prve stopnje popolno in pravilno ugotovilo dejansko stanje, pri tem ni prišlo do bistvenih kršitev določb pravdnega postopka, na katere pritožbeno sodišče pazi po uradni dolžnosti, je pa prišlo do kršitve materialnega prava glede upoštevanja osebnega dohodka za delo preko polnega delovnega časa v pokojninsko osnovo za leto 1969.

Sodišče prve stopnje v skladu s 63. členom Zakona o delovnih in socialnih sodiščih (ZDSS-1, Ur. l. RS, št. 2/2004 s spremembami) presojalo pravilnost in zakonitost dokončne odločbe tožene stranke z dne 1. 12. 2008, s katero je bila zavrnjena pritožba tožnika zoper odločbo z dne 22. 9. 2008, s katero je toženka odločila, da ima tožnik pravico do starostne pokojnine v znesku … EUR na mesec od 1. 4. 2008 dalje.

Sodišče prve stopnje je po obširnem dokaznem postopku potem, ko je s strani Zgodovinskega arhiva ... pridobilo listine, med drugim tudi Knjigo o reševalni službi, s pomočjo sodnega izvedenka J.J. ugotavljala obseg nadur tožnika. Pri tem je ugotovilo, da je tožnik v obdobju od leta 1969 do 1978 opravil določeno število nadur, ki jih je potrebno šteti v pokojninsko osnovo tožnika. Za leto 1969 je toženi stranki naložilo, da je potrebno šteti v pokojninsko osnovo 427,10 DIN. Vštevanje leta 1969 v pokojninsko osnovo je materialnopravno napačna.

Po določbi prvega odstavka 39. člena Zakona o pokojninskem in invalidskem zavarovanju (ZPIZ-1, Ur. l. RS, št. 106/99 s spremembami) se starostna pokojnina odmeri od mesečnega povprečja plač, ki jih je zavarovanec prejel, oziroma zavarovalnih osnov, od katerih so mu bili obračunani prispevki, v katerihkoli zaporednih 18-ih letih zavarovanja po 1. 1. 1970, ki so zanj najugodnejša. S tem, ko je sodišče prve stopnje odločilo, da se tožniku v pokojninsko osnovo všteje tudi osebni dohodek, ki ga je prejel za delo preko polnega delovnega časa v letu 1969, torej pred letom 1970, je bilo zmotno uporabljeno materialno pravo in je zato potrebno izrek v izpodbijanem delu prvostopne sodbe spremeniti tako, da se besedilo za dvopičjem glede vštetja nadurnega dela v pokojninsko osnovo za leto 1969 odpravi.

Pritožbeno sodišče je tako pritožbi toženke ugodilo in v skladu s peto alineo 358. člena ZPP črtalo besedilo v letu 1969 v znesku 427,10 DIN.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.